– Jeg har jobbet i jernbanen i 25 år og har aldri hørt om akkurat denne feilen, sier pressekontakt i Bane Nor, Olav Nordli.

Forsinkelser på Østfoldbanen er langt fra uvanlig, men bakgrunnen for de korte forsinkelsene mandag morgen var av den spesielle typen.

– Det var rett og slett en rotte som hadde vært ute og gått i skinnegangen. Den ble klemt fast i sporvekselen da den ble lagt over, forteller Nordli.

Det var Moss Avis som først skrev om saken.

Fjernet etter ti minutter

Forsinkelsene for morgentogene ble ikke på mer enn ti minutter, den uheldige rotta ble raskt fjernet.

De ansatte hos Bane Nor har aldri opplevd noe lignende. Foto: Bane Nor

– Denne forsinkelsen skyldes det vi må kunne kalle en uheldig tredjepart.

Selv om hendelsen var ny for Bane Nors pressekontakt, har han tidligere fått erfare at andre dyr har skapt trøbbel på jernbanen.

– Vi har opplevd fugler som har kortslutta kontaktledningen og mange andre typer feil, men denne var helt ny.